[Clemens Episcopus servus servorum Dei, dilectis filiis Abbati et conventui Monasterii Cluniacensis, Matisconensis Diœcesis, salutem et Apostolicam benedictionem. Vestræ Religionis honestas efficaciter nos hortatur, ut sincera vos diligentes in Deo caritate in iis, quæ vobis, et Monasterio vestro profutura conspicimus, votis vestris favorabiliter annuamus. Hinc est quod nos devotionis vestræ precibus inclinati, auctoritate vobis præsentium duximus concedendum ut cedentibus vel decedentibus illis personis, quę tenent Prioratus ad Monasterium prædictum, vel ejus membra spectantes, qui consueverunt per Monachos Clun. Ordinis gubernari, Prioratus ipsi (etiamsi in curia Romana vacaverint) ad Monasterium, et membra prædicta liberè revertantur per hujusmodi monachos, prout antiquitus consuevit fieri, gubernandi: nec possit vobis obiici, quod personis sæcularibus collati aliquando Prioratus extiterint supradicti, aut per hoc nullum vobis contra præmissa præjudicium generari; nos ex nunc decernimus inane ac irritum, si secus de dictis Prioratibus per quoscumque fuerit attentatum. Nulli ergo, etc. Datum Perusii. Nonis Novembris, Pontificatus nostri anno primo.]